
Döntés módja: nyílt szavazás, egyszerű szótöbbség 

Mellékletek: Beszámolók (ET-hez csatolva)
E L Ő T E R J E S Z T É S

Sülysáp Város Önkormányzata Képviselő-testületének

2014. november 27-én tartandó munkaterv szerinti ülésére

3. napirendhez
Tárgy: Beszámoló a 2013/2014-es tanévi iskola-egészségügyi ellátásról
Tisztelt Képviselő-testület!

Az iskola-egészségügyi ellátásról szóló 26/1997. (IX. 3.) NM rendelet alapján a 3-18 éves korosztályt rendszeres, megelőző jellegű, az egészségügyi alapellátás keretében szervezett iskola-egészségügyi ellátásban kell részesíteni az óvodai, iskolai nevelés keretében. Az iskola-egészségügyi ellátást valamennyi nevelési-oktatási intézményre kiterjesztve kell intézményenként vagy több intézmény ellátásának közös biztosításával megszervezni.
Az iskola-egészségügyi ellátás iskolaorvos és védőnő együttes szolgáltatásából áll, amelyet fogorvos és fogászati asszisztens közreműködésével látnak el. Az iskola-egészségügyi ellátást az iskolaorvos teljes vagy részmunkaidőben, a védőnő teljes vagy részmunkaidőben, illetve a területi védőnő körzetéhez tartozó feladatként végezheti. Az iskola-egészségügyi ellátást végző iskolaorvos és védőnő tevékenységét a gyermek, a tanuló háziorvosával (házi gyermekorvosával), illetőleg területi védőnőjével egyeztetve és vele együttműködve végzi.

A gyermekek, tanulók egészségügyi ellátását az orvos és a védőnő a nevelési-oktatási intézmény vezetőjével egyeztetett rend szerint végzi. A tanulók egészségügyi ellátásán kívüli egyéb iskola-egészségügyi feladatokat (környezet-egészségügy, élelmezés-egészségügy, balesetvédelem, egészségnevelés, pályaválasztási tanácsadás) az iskolaorvos és a védőnő az oktatási intézmény vezetőjével, illetőleg a szakmai szervezetekkel együttműködve végzi. Az iskolafogászati alapellátás preventív és terápiás gondozást jelent a szükségleteknek megfelelően.
Az iskolaorvos és a védőnő egészségügyi kérdésekben, felkérésre, szakértőként közreműködik a nevelőtestület, illetve az iskolaszék, óvodaszék munkájában.
Mindezek alapján Önkormányzatunk az ellátás színvonalának és az érintett korosztály egészségi állapotának figyelemmel kísérése céljából évente beszámolót kér az iskola-egészségügyi ellátás helyzetéről. 
Az aktuális gyermekorvosi, fogorvosi és védőnői beszámolókat a mellékletben olvashatják, dr. Laczkó Kataliné kivételével, aki 2014. október 31-ig fennálló ellátási kötelezettsége ellenére nem készítette el a beszámolót.

Kérem az előterjesztés szíves megvitatását, és döntésük meghozatalát.
…/2014. (XI. 27.) ÖKT határozati javaslat
Sülysáp Nagyközség Önkormányzatának Képviselő-testülete a helyi köznevelési intézményekben a 2013/2014-es tanévben biztosított iskola-egészségügyi ellátásról szóló 
1./ gyermekorvosi beszámolót elfogadja,

2./ fogorvosi beszámolókat elfogadja,

3./ védőnői beszámolókat elfogadja,

és megköszöni az ellátásban résztvevők elmúlt évi munkáját.
Határidő: azonnal
Felelős: polgármester, ellátásban résztvevők
Sülysáp, 2014. november 17.


Horinka László s.k.


polgármester

Láttam! 

Sülysáp, 2014. november 19.
Tóth Krisztina s.k.
jegyző
1. sz. melléklet
T. Képviselő-testület!

T. Polgármester Úr!

A 2013-2014.-es tanévben, a Szent István Általános Iskola tanulóit Zemenné Jurás Katalin védőnővel láttuk el.

Az óvódások szűrését, az aktuális rendelet alapján, a szülők jelenlétében, a tanácsadóban, a védőnőkkel együtt végeztük.

2013. október 1.-jén az általános iskola létszáma 218 tanuló volt. Az intézménybe beíratottak közül gondozást igényelt szomato-mentális okból 18 tanuló, szociális okból 44 tanuló.
Az adott tanévben a 2., 4., 6., 8.-ik osztályosoknál, összesen 110 tanulónál végeztünk szűrővizsgálatokat

A vizsgálatokat a tanórák végén végeztük, a Kossuth L. u.-i tanácsadóban, ahova a diákok tanár kíséretében érkeztek. A vizsgálatok során a diákokat, adott esetben tanáccsal elláttuk. Abban az esetben, ha további vizsgálatot tartottunk szükségesnek, a védőnő, írásban értesítette a szülőket, azzal a kéréssel, hogy keressék fel a gyerek háziorvosát. Továbbra is, többségben az alsó tagozatban észleltünk tartási rendellenességet, fogszuvasodást. A felső tagozatban volt ebben az évben több túlsúlyos tanuló. Az alsó tagozatban szűrtünk fénytörési rendellenességeket, egyre több a szemüveges tanuló. A megvizsgáltak közül 13 tanulónak javasoltunk további szakorvosi vizsgálatot a fenti okok miatt.
A kampányoltásokat a hatodik, hetedik osztályban összesen 108 tanulónál, hiánytalanul elvégeztük. Az oltások esedékességéről a védőnő értesítette a szülőket, akik beleegyezésüket, az értesítő aláírásával nyugtázták.

Orvosi ellátást igénylő baleset az iskolában, illetve az óvodában nem volt.

Sülysáp, 2014.10.16.


Tisztelettel:


dr. Balog Erzsébet


gyermekorvos

2. sz. melléklet
Beszámoló a Sülysáp Fő u.6. sz. alatti Dentaform fogászat  oktatási-nevelési intézményekben végzett munkájáról

A gyermek-és ifjúsági fogászat praxis havi óraszámán belül végezzük a 18 év alatti korosztályok szűrését és szükség szerinti ellátását. A praxis óraszáma heti 16 óra. Ezen belül heti 1 alkalommal keddenként a délelőtti műszakban Dr. Nagy Nóra végzi az ifjúsági fogászati ellátást. A tanév végén Dr. Kerekes Zsuzsanna valamint 2 alkalommal Dr. Bíró Géza végezte a szűrést Nagy doktornő betegállománya miatt, azonban az ősztől újra ő végzi a szűrővizsgálatot, illetve a szülő beleegyezése esetén az esetleges beavatkozásokat.

A Móra Ferenc Általános Iskolából és a Csicsergő óvodából a körzetünkbe tartozik 473 illetve 188 gyermek. A sülyi fogászati praxisban a 18 év alattiak száma 991 (a teljes praxis mérete 4394 fő). 

Rendelésünkön 2014. jan. 1 és 2014. jú. 1. között 825 beavatkozást végeztünk 18 alatti pácienseken.

Az óvodákban továbbra is a helyszínen végzünk szűrést, főleg egyszerű megtekintéssel majd az óvónőkön keresztül üzenünk a szülőknek, ha alaposabb vizsgálatra van szüksége a gyermeknek akár szuvasodás akár egyéb probléma gyanúja miatt.

Sülysáp, 2014. október 12.


Dr. Kerekes Sándor


intézményvezető

3. sz. melléklet

Sülysáp, Polgármesteri Hivatal 

Sülysáp II. sz. Fogászati szakrendelő beszámolója a 2013/2014 tanév iskolafogászati ellátásról

A Sülysápi II. számú Fogászati rendelőhöz a Szent István Általános iskola és a Csicsergő óvoda Dózsa György úti tagintézménye tartozik.

Az iskolafogászati ellátás a megelőző szűrésekből és a szükséges kezelésekből áll. Célja, hogy minél előbb kiszűrjük a kezdődő fogbetegségeket és ellássuk azokat.

Tanévenként két alkalommal - ősszel és tavasszal- heti 1 alkalommal –keddi napokon- a rendelőben szűrjük az iskolás gyermekeket, akiknek az ellátását a szülő írásos beleegyező nyilatkozata alapján végezzük el.

Az óvodai szűrést az intézményben végezzük, ha szükséges, szülővel együtt berendeljük a gyermeket ellátásra. A szűrésről és annak eredményéről minden gyermek igazolást kap, de csak azok fogait kezeljük, akiknek a szülő kérte a kezelést.

A hatályos jogszabály alapján a szűrés minden gyermeknek kötelező.

A szűrésről és a kezelésekről minden gyermeknek kartont vezetünk.

2013 őszén 213 iskolás és 57 óvodás gyermeket szűrtünk, 62 fogat töméssel láttunk el.

2014 tavasszal 211 iskolás és 75 óvodás gyermeket szűrtünk, 104 fogat láttunk el.

Az iskolafogászati ellátásban felvilágosító, megelőző előadásokat is tartunk az iskolában, óvodában.

Célja, hogy a gyermekek fontosnak tartsák a fogak ápolását és épségben maradását egész életükben.  

Minden évben sajnálattal vesszük tudomásul, sok gyermeknél, akiknek a szülő nem kérte a kezelést, ellátatlanul maradnak a fogaik.

Sülysáp, 2014-10-07

Tisztelettel:


___________________________


Dr. Glonek Ibolya


fogorvos

4. sz. melléklet

SÜLYSÁP VÁROS ÖNKORMÁNYZATA KÉPVISELŐ-TESTÜLETE RÉSZÉRE

Beszámoló a 2013/2014. tanév védőnői iskola-egészségügyi munkáról

Sülysáp I-II védőnői körzet

Tisztelt Polgármester Úr, Tisztelt képviselőtestület!

Sülysáp I. és II. körzetében 1 általános iskola, tagiskolával és 3 tagóvoda található. 

Jelenlegi, alulírott védőnők 2014. 06. 01-től léptünk alkalmazásba. Jelen beszámolót még elődünk Szanyi Jánosné munkája alapján írtuk.

Az iskolát ellátó házi gyermekorvos Dr Laczkó Katalin
Ellátandó gyermekek létszáma: 473 fő
Móra Ferenc Ált. Iskola + Tagiskola

Móra F. Ált létszáma: 312 fő.

Tagisk. Létszáma: 161 fő.

Ellátandó gyermekek létszáma: 188.

Csicsergő Vasút u létszáma: 99.

Csicsergő Balassi u. létszáma: 65.

Csicsergő Mátyás k. u létszáma: 24.

Ellátó védőnői: Szanyi Jánosné, és Zemenné Jurás Katalin, Zima Judit helyettesként
Iskolai tevékenységünket a védőnői tanácsadóban végezzük. A védőnői tanácsadó alap felszerelésében a szűrővizsgálatokhoz szükséges eszközök adottak. 

Szűrések
A szűrővizsgálatok az index osztályokban (2.4.6.8. oszt.) történik, melyről a szülő értesítést kap. A szűréseket, az iskolát ellátó házi gyermekorvossal együtt látjuk el.

Szűréseink során a leggyakoribb elváltozás továbbra is a tartási rendellenesség, látás probléma, caries és az obesitás mellet megjelenő új probléma a kóros soványság. 
Az elváltozások javítására a gyógytestnevelés nem megoldott. A pedagógus a testnevelés órán a gyerekorvossal megbeszélt tartásjavító gyakorlatokkal segít még ezen állapotok javításán. 
A beszédhiba továbbra is probléma az óvodások és a kisiskolások körében. A fejlesztésükre 2013/2014-es tanévben logopédus állt az óvoda rendelkezésére. Szükség lenne magasabb óraszámban foglalkoztatni a túlterheltség miatt. 

Az iskolások szülei értesítést kapnak az észlelt elváltozásról, hogy keresse meg házi gyermekorvosát a szakrendelőbe való beutalóért. 
Munkánk részét képezi a kötelező védőoltások szervezése. A védőoltások helyéről, idejéről, védőoltás utáni teendőkről a szülőt írásban értesítjük. Védőoltási el maradásunk nem volt.

Rendszeresen végzünk tisztaság és tetű vizsgálatot, általában ugyanazoknál a családoknál fordult elő a fejtetvesség. Fokozott családlátogatással igyekszünk hathatós eredményt elérni.

Egészségnevelés

Nem kötött óra számban, hanem alkalmanként tartunk egészségnevelési tevékenységet, illetve felvilágosító előadásokat az orvossal, vagy önállóan. Egészségnap keretében az iskolások ismereteket kaptak elsősegélynyújtásról és a kamaszkori változásokról.
Óvodai munka

Az óvodáskorú gyermekek szűrése az orvosi és védőnői tanácsadásokon történik a szülő jelenlétében. Rendszeresen végzünk tisztasági és fejtetvesség vizsgálatokat.

Együttműködésünk az iskolák, óvodák vezetőségével és dolgozóival optimális.

Kérjük a tisztelt Képviselőtestületet a beszámolónk elfogadására.
Sülysáp, 2014.10.08.


Nagy Éva, Zemenné Jurás Katalin, Zima Judit

védőnők 

5. sz. melléklet

Sülysáp Város Önkormányzata

Beszámoló a 2013/2014.tanév iskola egészségügyi tevékenységről Sülysáp III. körzetében

Tisztelt Polgármester Úr, Tisztelt Képviselőtestület!
Körzetemhez a Szent István Általános Iskola valamint a Csicsergő Napköziotthonos Óvoda II. sz. Tagóvodája tartozik. 

Az Óvodám létszáma: 71 fő. Az óvodában rendszeres tetvességi ellenőrző vizsgálatot végeztem. A vizsgálat során, szinte mindig ugyanazoknál a családoknál fordult elő probléma, de az előző tanévhez képest sokkal ritkábban. Az óvodás korúak szűrése továbbra is egyénileg a tanácsadóban történik szülői kísérettel. Tavaly a hallásvizsgálatot csoportosan az óvodában végeztem, melyhez az óvónők biztosítottak teret és az időt. 

2013/2014. tanévben iskolába beíratottak száma: 213 fő ebből a sajátos nevelést igénylő (SNI) tanulók 18 fő volt. Az iskolát ellátó orvos Dr Balog Erzsébet. 

A tanév során az iskolával szoros együtt működéssel, egyeztetett munkaterv alapján végeztük el munkánkat. A kampányoltások rendben lezajlottak a 6. 7. osztályosok körében, oltás elmaradás nem történt. 

Az iskolai szűrővizsgálatok az index osztályokat érintette (2. 4. 6. 8. osztály). Az SNI osztály minden tanulójának vizsgálata megtörtént. A vizsgálatok során a lúdtalp, tartási rendellenességek és a túlsúly, 1-1 magas vérnyomás (igen fiatalon) volt a leggyakoribb elváltozás. A szülők írásbeli tájékoztatást kaptak a gyermeket érintő elváltozásokról, mellyel a házi gyermekorvosukhoz irányítottuk őket, így az illetékes orvos bevonásával történt a szükséges vizsgálatokkal kapcsolatos további teendők.  

A mindennapos testnevelés kiterjedt a 2013/2014.tanév első két évfolyamára alsóban és felsőben egyaránt. A megnövekedett óraszám miatt, gyakori problémát jelentett a tanulók teremben történő elhelyezése a téli időszakban. Az úszásoktatás megszervezése a helyhiányra és a tartási problémák visszaszorítására jelentett megoldást.

Az iskolai tevékenységek közé tarozik a tisztasági vizsgálat, melyet időszakosan és rendszeresen végeztem a tavalyi évben is.

Fontos feladatom közé tartozik az egészségfejlesztő előadások megtartása. A 2013/2014. tanévben a Szent István Általános Iskolában nem volt egészségnap, így pedagógusokkal egyeztetett időpontokban tartottam interaktív előadásokat az alsósoknak egészséges életmód, fogápolás, tisztálkodás témakörében, a felsősöknek serdülőkori változásokról.

Sajnos a tavalyi évben a droghasználat és terjesztése ütötte fel fejét az iskolában. Emiatt fokozott odafigyeléssel, személyes elbeszélgetéssel próbáltam a helyes útra terelni az érintett fiatalokat, valamint előadást is hallhattak a rendőrség bevonásával a drog veszélyeiről.

 A Móra F. Általános Iskola egészségnapján kolléganőmmel: Szanyi Jánosnéval és tanuló védőnővel Nyúzó Tímeával interaktív bemutató órákat tartottunk az 5. 6. osztályosoknak az elsősegélynyújtásról, baleset megelőzésről. Valamint az év vége felé ugyanitt az 5.6. osztályosoknak tartottam serdülőkorról előadást.  Köszönöm a lehetőséget az iskoláknak és főleg a pedagógusoknak az előadások megtartására, hiszen körzeti munka mellett nehéz összeegyeztetni az iskolai preventív tevékenységet.  Valamint köszönöm az intézmények vezetőinek az együttműködést, mely megkönnyítette az 2013/2014.tanévben végzett munkánkat.

Sülysáp, 2014. október 9.


Zemenné Jurás Katalin

védőnő

